มันนี่ทูเดย์
&#8216;กิตติรัตน์&#8217; ร่วมประชุมอาเซียนบวก 3
2 พ.ค. 2556

‘กิตติรัตน์’ ร่วมประชุมอาเซียนบวก 3
นายสมชัย สัจจพงษ์ ผู้อำนวยการสำนักงานเศรษฐกิจการคลัง เปิดเผยว่า นายกิตติรัตน์ ณ ระนอง รองนายกรัฐมนตรีและ รมว.คลัง จะประชุมประจำปีสภาผู้ว่าการธนาคารพัฒนาเอเชีย ครั้งที่ 46 และการประชุมรัฐมนตรีว่าการกระทรวงการคลังและผู้ว่าการธนาคารกลางอาเซียนบวก 3 ครั้งที่ 16 ระหว่างวันที่ 25 พ.ค.นี้ ณ กรุงนิวเดลี สาธารณรัฐอินเดีย โดยการมีวัตถุประสงค์เพื่อให้ผู้ว่าการจากสมาชิก ADB ทั้งหมด 67 ประเทศ หารือแลกเปลี่ยนแนวทางและประสบการณ์การดำเนินงานของ ADB รวมทั้งหารือเกี่ยวกับภาวะเศรษฐกิจของภูมิภาคอาเซียนบวก 3 และความร่วมมือทางเศรษฐกิจและการเงินของอาเซียนบวก 3 ในอนาคต
คลังมั่นใจแผนสางหนี้เอสเอ็มอีแบงก์
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า ได้รับรายงานความคืบหน้าการแก้ไขหนี้เสียตามแผนฟื้นฟูของธนาคารเพื่อการพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) แล้ว ซึ่งได้มีการปรับปรุงโครงสร้างและกระบวนการทำงาน การปล่อยสินเชื่อให้รัดกุมและแนวทางในการแก้ไขหนี้ที่ไม่ก่อให้เกิดรายได้ (เอ็นพีแอล) ไว้อย่างชัดเจน ทั้งนี้ หากปฏิบัติได้ตามแผนฟื้นฟูฯ กระทรวงการคลังก็พร้อมจะอนุมัติเงินเพิ่มทุน ซึ่งได้ของบประมาณประจำปี 2557 วงเงิน 2,000 ล้านบาท
ทิสโก้โกยรายได้ค่าธรรมเนียม
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ ช่วง 4 เดือนแรกของปี บริษัทหลักทรัพย์ทิสโก้มีรายได้ค่านายหน้าจากการซื้อขายหลักทรัพย์เท่ากับรายได้ค่านายหน้าปีที่ผ่านมาทั้งปี ซึ่งส่งผลให้ธนาคารมีรายได้ค่าธรรมเนียมเติบโตได้ดีในปีนี้ ทั้งนี้ ในไตรมาสแรกกลุ่มทิสโก้มีรายได้ที่ไม่ใช่ดอกเบี้ย 2,087 ล้านบาท เพิ่มขึ้น 779 ล้านบาท หรือ 59% เป็นการเติบโตในทุกภาคส่วนธุรกิจทั้งรายได้ที่ไม่ใช่ดอกเบี้ยจากธุรกิจธนาคารพาณิชย์เพิ่มขึ้น 427 ล้านบาท หรือ 71% เป็น 1,029 ล้านบาท และการเพิ่มขึ้นของรายได้จากธุรกิจหลักทรัพย์ โดยรายได้ค่านายหน้าจากการซื้อขายหลักทรัพย์เพิ่มขึ้น 185 ล้านบาท หรือ 104% เมื่อเทียบจากไตรมาสเดียวกันปีที่ผ่านมา